**Mézga Aladár különös kalandjai**  
Magyar rajzfilm

Mézga Aladár különös csodagyerek, aki a mindennapi élet eseményeit próbálja megérteni, vagy éppen néha elmenekülni előlük. Ennek eredményeképpen ismeretlen bolygókra keveredik, ahol mindig esetben megtanul valamit az emberi természetről, s a világ dolgairól. A humoros, kedves történetek mind a felnőttek, mind a gyermekek számára élvezetesek. A 25 perces epizódok sokrétű, tartalmas mondanivalója lehetővé teszi akár egy hittanórán a közös gondolkodás elindítását, akár egy ifjúsági óra bevezetését.

**Epizódcím: Őskorban**  
**Filmleírás:**  
Aladárt fölbosszantja a család állandó nevelési szándéka. Mérgében úgy állítja be az űrhajóját, hogy az visszamegy az időbe, s az őskori földön találják magukat. Az emberek azonban ugyanolyanok, mint napjainkban.

**Korosztályi javaslat**: általános iskola 6-8. osztály

**Téma1.**: Nem minden és mindenki az, aminek látszik

**Megfigyelési szempontok:**

* Milyen viselkedési formákat fedezhetünk föl a mesében?
* Mi a jellemzője az egyes embercsoportoknak?
* Vannak-e ellentétes vonásai az egyes csoportoknak?

**Játék**: “Mesélj rólam!”  
**Forrás:**-  
**Körülmények:** csoportmunka 3-4 fős kiscsoportokban  
**Eszközök:** 4-5 kép, melyet minden csoportban közreadunk.

Keressünk az előzetes készülés során olyan személyekről képeket, melyeket majd a gyerekek kezébe adunk. Kérjük meg őket, hogy néhány mondatban írják le, hogy a kép alapján milyenek lehetnek ezek a személyek. Olvastassuk fel a megfogalmazottakat, majd röviden, néhány mondatban jellemezzük mi is ezeket a személyeket.  
A játék célja fölhívni a gyermekek figyelmét arra, hogy első pillantásra nem biztos, hogy helyesen ítélünk meg valakit, hiszen a külső nem minden. Mivel ez a korosztály egyre inkább érdeklődik a világ dolgai iránt, s kezdi megérteni a dolgok hátterét, így a személyiség fejlődésükhöz is segítséget tudunk nyújtani a téma feldolgozása során.